
Narva Muuseumi vara üleandmine sihtasutusele Narva Muuseum

ja linna asutuse Narva Muuseum tegevuse lõpetamine

1. Asjaolud ja menetluse käik

Narva Linnavolikogu 17.05.2012 otsusega nr 57 otsustati osaleda SA Narva Muuseum asutamisel. SA Narva Muuseum asutajateks on Narva linn ja Eesti Vabariik. Vabariigi Valitsuse 25.10.2012 korraldusega nr 452 otsustati anda kultuuriministrile volitus asutada riigi osalusel SA Narva Muuseum.

Sihtasutuse asutamisel kehtiv muuseumiseadus ei võimaldanud muuseumikogusid sihtasutusele üle anda. Need jäid seetõttu linnaasutuse Narva Muuseum hallata. Muuseum jätkas tegevust uue põhikirja alusel (Narva Linnavolikogu 24.01.2013. a määrus nr 1).
Narva Muuseum osales partnerina projektis "Unikaalse Eesti ja Vene kindluste ansambli kui ühise turismitoote arendamine. II etapp / EstRusFortTour-2", mis  rahastati Euroopa naabrus- ja partnerlusinstrumendi Eesti-Läti-Vene piiriülese koostöö programmist 2007-2013 (Narva Linnavolikogu 25.11.2010. a otsus nr 170) ning jätkas projektipartnerina ka pärast sihtasutuse registreerimist. Projektiga seotud nõuded ja kohustused jäid linnaasutusse Narva Muuseum. Projekt "Unikaalse Eesti ja Vene kindluste ansambli kui ühise turismitoote arendamine. II etapp / EstRusFortTour-2" lõpetab oma tegevuse 31.10.2014. a.
Otsuse alusel antakse Narva linna asutuse Narva Muuseum vara (sh museaalid) ja kohustused sihtasutusele Narva Muuseum. Seejärel lõpetab Narva linna asutus Narva Muuseum tegevuse.

19.06.2013. a vastuvõetud uus muuseumiseadus võimaldab munitsipaalmuuseumi varasid üle anda sihtasutusele. Selleks tuleb korraldada muuseumikogude täielik inventuur ja vormistada nende üleandmine akti alusel. Kooskõlas muuseumiseadusega munitsipaalmuuseumi tegevuse lõpetamisel on museaali tasuta võõrandamise korral muuseumikogu omanik kohustatud seda esmalt pakkuma riigile ning pärast riigi loobumist võib ta selle võõrandada muule isikule.
2. Õiguslikud alused

2.1 Kohaliku omavalitsuse korralduse seaduse § 22 lõike 1 punkti 34 alusel kuulub volikogu ainupädevusse linna ametiasutuse hallatava asutuse tegevuse lõpetamise otsustamine.

2.2 Kooskõlas muuseumiseaduse  § 12 lõikega 4 munitsipaalmuuseumi tegevuse lõpetamisel museaali tasuta võõrandamise korral on muuseumikogu omanik kohustatud seda esmalt pakkuma riigile ning pärast riigi loobumist võib ta selle võõrandada muule isikule.

2.3 Narva Linnavolikogu 09.06.2005. a määruse nr 18 „Linnavara võõrandamise kord“ § 16 lõike 1 punkti 2 alusel võib linnavara tasuta võõrandada, kui vara on vajalik riigile või muule avalik-õiguslikule isikule tema seaduses sätestatud ülesannete täitmiseks.
2.4 Vastavalt Linnavolikogu 09.06.2005. a määruse nr 18 „Linnavara võõrandamise kord“ § 16 lõikele 2 linnavara võõrandatakse tasuta üksnes linnavolikogu otsusel.

3. Otsus

3.1 Narva Linnavalitsusel teha Kultuuriministeeriumile (riigi esindaja) pakkumuse linna asutuse Narva Muuseum museaalide riigile tasuta võõrandamiseks.

3.2 Kultuuriministeeriumi pakkumusest loobumise korral võõrandada linna asutuse Narva Muuseum museaalid tasuta sihtasutusele Narva Muuseum (registrikood 90011481).

3.3 Narva Linnavalitsusel korraldada  Narva Muuseumi muuseumikogude inventuur, kaasates SA   Narva Muuseumi kui kogude vastuvõtjat.

3.4 Võõrandada SA-le Narva Muuseum tasuta Narva Muuseumi bilansil olev põhivara, sh lõpetamata ehitused ja etapiviisilised soetused hiljemalt 31.10.2014. a.
3.5 Võõrandada SA-le Narva Muuseum tasuta Narva Muuseumi bilansiväline vara hiljemalt 31.10.2014. a.
3.6 Võõrandada SA-le Narva Muuseum tasuta linna asutuse Narva Muuseumi nõuded ja kohustused hiljemalt 31.10.2014, sh sihtprojektiga „Unikaalse Eesti ja Vene kindluste ansambli kui ühise turismitoote arendamine, II etapp / EstRusFortTour-2“ seotud.

3.7 Lõpetada linna asutuse Narva Muuseum (registrikood 75009131) tegevuse alates 01.11.2014. a.

4. Rakendussätted

4.1 Otsus jõustub teatavakstegemisest.

4.2 Otsust on võimalik vaidlustada Tartu Halduskohtu Jõhvi kohtumajas 30 päeva jooksul alates otsuse jõustumisest.

Narva Muuseumi vara üleandmine sihtasutusele Narva Muuseum

ja linna asutuse Narva Muuseum tegevuse lõpetamine
Narva Linnavalitsus võtab vastu protokollilise otsuse:

1. Esitada Narva Linnavolikogusse läbivaatamiseks ja kinnitamiseks otsuse „Narva Muuseumi vara üleandmine sihtasutusele Narva Muuseum ja linna asutuse Narva Muuseum tegevuse lõpetamine” eelnõu.

2. Volitada esitama antud küsimus Narva Linnavolikogus Narva Linnavalitsuse Kultuuriosakonna juhataja asetäitjat Dmitri Verguni.

